Kleinmond | MaanKind
Kleinmond, Kleinmond Lagune, Weekly Photo Challenge: Movement
Kleinmond Lagune breek deur see toe, voor dagbreek. Ons plaaslike strandmeer (lagune) het normaalweg jaarliks tydens die winterreënseisoen na die see deurgebreek. Na 'n vreeslike storm 'n paar jaar gelede, het die geografie van die kuslyn 'n bietjie verander, met hope sand wat geleidelik ophoop, en die lagune terugdruk. Nou is die piekniekplek onder water, en almal bespiegel wat die Munisipaliteit gaan doen. Dit is 'n baie spesiale ervaring om te kyk as die lagune deurbreek. Die hele dorp is opgewonde, en daar is die hele tyd samedromming, dis net mense en honde en kinders. Daar is altyd stoute kinders van 6 – 60 wat die lagune in die nag probeer oopgrawe, maar as dit nie tyd is vir oopgaan nie, vul die watertjies maar net die slootjie en stoot hy weer toe. Elke ou merk met 'n stok in die sand om die vordering te meet as hy weer daar kom. Die owerhede stel wagte aan om dop te hou. Jy vra oor die lagune voor jy iemand in die straat groet. En dan. Een goeie dag gaan daar net so ruising deur die dorp en die strate, en jy hoor die woorde op die wind – Die Lagune breek deur – en koue wintersnagte of te not, dan is man en muis op die strand, geserp en gejas en gehoed teen die koue. Die adrenalien kan in die lug geruik word, vreemdes groet mekaar en die watertjie word doghehou. Die straaltjie wat begin loop, is dskaars so dik soos 'n poltlood, so klein trickle, wat huiwerig begin, dan al vinniger, en dan begin die ouers hulle kinders bymekaar maak, want daardie watertjie verander in 'n magtige rivier wat bruis, binne minute. Niks keer hom as hy begin loop nie. Mense wat oorkant die stroom op die strand gevang word, kan darem omloop. Na 'n paar dae se loop, is die stroom dan so dat kinders met boogie boards kan speel in die stroom, maar deurstap, stap jy nie deur nie. Eers na weke se loop, kan jy deurstap. In hierdie tyd, verander die strand se lanskap voortdurend, Elke jaar is daar bakleiery in die koerante oor die lagune, moet dit meganies oopgemaak word, of nie? Feit is, die natuur het die landskap verander, en daar moet 'n rede wees. Daar is baie natuurlike vleiland, en dan ook ons wildeperde, waaroor ek eersdaags sal blog. Die natuur is sterker as die mens, en as hy wil vleiland skep, dan gaan geen masjien daardie lagune oopkry nie. Alles verander. Ons ook. Kom ons eer die natuur.
Skoonheid in Destruktiwiteit
Kleinmond, Sunset, Weekend Theme
Miskien het sommiges van julle van die geweldige brand hier by ons in Maart oor die nuus gehoor. Die brandweer het hulle bes gedoen, maar kon nie verhoed dat die brand vanaf Kleinmond sprei oor die berge na Grabouw, oor Gordonsbaai en weer via Pringle Baai terug tot in Kleinmond waar dit begin het.
Maar in enige tragedie kry jy skoonheid. Skoonheid in destruktiwiteit. Die as lyk soos sneeu, die roet dwarrel oor alles, ons hoes en proes van die rook, ons oë is bloedrooi, maar die rook maak die mooiste foto's!
Hierdie is sommer foto's wat ek in die aand toe die son pas aan die ondergaan was probeer neem het, maar kyk wat kom toe uit, op 'n mik & druk op Auto gestel. Olieverfsliderye. (Hierdie is niks gemanipuleer nie)